Blandfords rev er monogam og nattaktiv. Den jakter alene. Territoriene overlapper trolig ikke andres. Paringstiden er normalt i desember-januar (januar-februar i Israel). Tispa går drektig i omkring 50-60 dager og føder gjerne et kull som består av 1-3 valper. Valpene er sorte når de blir født og veier omkring 30 gram. Valpene dier tispa i ca. 30-45 dager. Når de blir 3-4 måneder gamle begynner de å jakte alene. Da veier de omkring 700-900 gram. De regnes som kjønnsmodne da de blir 10-12 måneder gamle.